இலக்கண மேற்கோள் விளக்கம் -

இலக்கண அடிமணை

**இலக்கணச் செம்மல்**

**இரா. இளங்குமரனார்**

தமிழ்மண் ப

திப்பகம்

2, சிங்காரவேலர் தெரு,

தியாகராயர் நகர், சென்னை- 600 017i

நூற்பெயர் : இலக்கண மேற்கோள் விளக்கம்

 இலக்கண அடிமணை

ஆசிரியர் : **இலக்கியச் செம்மல் இரா. இளங்குமரனார்**

பதிப்பாளர் : கோ. இளவழகன்

முதற்பதிப்பு : 2003

தாள் : 18.6 கி. ஜே.கே. வெள்ளை மேப்லித்தோ

அளவு : 1/8 தெம்மி

எழுத்து : 10 புள்ளி

பக்கம் : 8 + 184 = 192

படிகள் : 2000

விலை : உரு. 120/-

நூலாக்கம் : பாவாணர் கணினி

 2 சிங்காரவேலர் தெரு

 சென்னை - 17.

அட்டை வடிவமைப்பு : செ. சரவணன்

அச்சு : வெங்கடேவரா எண்டர்பிரைச

 44, வி.எம். தெரு, இராயப்பேட்டை

 சென்னை - 600 014

கட்டமைப்பு : இயல்பு (சாதாரணம்)

வெளியீடு : கீழையியல் ஆய்வு நிறுவனக்

 கல்வி அறக்கட்டளை சார்ந்த

 **தமிழ்மண் பதிப்பகம்**

 2, சிங்காரவேலர் தெரு

 தியாகராயர் நகர்

 சென்னை - 600 017

 தொலைபேசி : 2433 9030

நூல் வரவு

புறத்திரட்டு யாப்பருங்கல விருத்தி களவியற்காரிகை என்னும் அரிய நூல்களைக் கழகத்திற்காக யான் பதிப்பிக்க மேற்கொண்ட காலம், தமிழ்நூற் பரப்புக் காணவாய்த்த காலம், "தமிழ்வளம் தான் என்னே! தமிழர் நிலைதான் என்னே" எனப் பெருமிதமும், தாழ்வுமுற்ற காலமும் அது!

அக்காலத்தில் (1972 - 1975) என்னுள் உந்திய உணர்வு, காக்கை பாடினியத்தை முற்றாகக் கண்டு உரை விளக்கத்துடன் வெளிப் படுத்தத் துணையாயது. பழந்தமிழ் இலக்கண நூல்களாகச் சுட்டப் பட்டுள்ள பரப்பில் கிட்டிய மேற்கோள் நூற்பாக்கள் அனைத்தையும் அகர நிரற்படுத்தி ஆய்வாளர்க்குக் கருவியாக்கும் எண்ணத்தை ஊட்டியது. தமிழ், இயல் இலக்கணம் மட்டுமா உடையது?

அதன் இசை இலக்கணம், கூத்து இலக்கணம் என்பனவும் இலக்கணம் தாமே! அடியார்க்கு நல்லார், அரும்பத உரையாசிரியர் ஆயோர் வழங்கும் கொடைகள்தாம் எத்தகு பரப்பினவை; மாண் பினவை. இவற்றை எல்லாம் தமிழ் வளமும் பரப்பும் காண்பார் காணும் வகையால் அடைவு செய்தேன்.

முழுதுறு நூலாகக் கிடைத்தவற்றுள் கூறப்படும் இலக்கண நூற் பாக்களை நூலோதுவார் கண்டுகொள்வரே. ஆனால் மேற்கோளாகப் பலப்பல நூல்களில் பலப்பலரால் காட்டப்பட்டவற்றை மட்டும் தொகுத்தல் சாலுமெனக் கொண்டு, 'அஃகேனம்' தொடங்கி 'வேற்றுமை' இறுதியாகத் தொகை செய்யப்பட்டன. முப்பது ஆண்டு களின் முன்னே முடிந்த தொகை இது.

**தமிழ்மண் பதிப்பகமே** வெளியிட வேண்டும் எனக் காத்துக் கிடந்தது போலும்; இதுகால் வெளிப்படுகின்றது. தமிழ் இலக்கணச் சொற்பரப்பு, நூற்பரப்பு, புலமைத் தோன்றல்கள் பரப்பு என்பவை மட்டும் மேற்போக்காகக் காண்பார்க்கும் புலப்படும். ஆனால், நுண்ணிய ஆய்ஞர்க்கு, ஒவ்வோர் ஆசிரியர் சொல்லாட்சி நுணுக்கம், கருத்து நுணுக்கம், நூலாக்கத் திறன் முதலானவும் விளக்கமாம். அதனால், அகர நிரலில் தலைப்புச் சொல் ஒன்றும், அதன் பின் அதன் வகை, தொகை ஆகிய பிறவும் வரத் தொகுக்கப்பட்டது இத் தொகை.

'அடி' என்பது ஒரு தலைப்புச் சொல். அடியால் நடப்பது செய்யுள், அடி-பெயர்க் காரணம், அடிவகை, குறளடி முதலியன, சீர்வகை அளவடி, பாக்களின் அடிவகை, அடிக்குரிய நிலம், எழுத்துவகை அடியளவு, வஞ்சியடி, பாவினங்களின் அடிவகை, ஈரடிச் சிறுமை - பெருமை, அடிச்சிறுமை, சுண்ணம் முதலியவற்றின் அடியளவு, அடி மயக்கம், ஆசிரியத்தில் பிறபா அடிகள், சொற்சீரடி, செய்யுள் அடிக்கு எழுத் தெண்ணும் வகை, அடிவரை இல்லன எனப் பத்தொன்பது உள் தலைப்புகளைக் கொண்டுளது. இவற்றுள் ஈரடிச் சிறுமை - பெருமை என்பதொன்று மட்டும் பதினெட்டு மேற்கோள்களைக் கொண்டுளது. இவற்றைத் தந்த நூலாசிரியர் காக்கைபாடினியார், அவிநயனார், நற்றத்தனார், சங்கயாப்பார், பல்காயனார், மயேச்சுரர், பரிமாணனார் என எழுவர். ஒப்பாய்வுக்கு உதவு கருவியல்லவா இது.

இனி, ஆடல் வகை என்பதொரு பெருந்தலைப்பு. அதில் மேற் கோளாகத் தரப்பட்டுள்ள நூற்பாக்கள் 29. சிலம்பு தானே ஆடல் கருவூலம் எனின், யாப்பருங்கல விருத்தியின் பங்களிப்பு நம்மை வியப்பில் ஆழ்த்துகிறதே!

பாவை ஆடல் பற்றி அடியார்க்குநல்லார் காட்டும் மேற்கோள் :

"பாவை திருமகள் ஆடிற் றதற்குறுப்

 போவாமல் ஒன்றுடனே ஒன்று"

என்பது. இப் பாவை ஆடலுக்கு யாப்பருங்கல விருத்தியார் காட்டும் மேற்கோள்.

"திருவாடல் பாவை அதற்குறுப்புத் தேரின்

 ஒருவா திரண்டுடன் ஒன்று"

என்பது.

இவற்றுள் வேறுபாடு காணப்படுதல் வெளிப்படை. துறைவல்லா ரால் தாமே இவற்றுள் ஒன்றனை உறுதி செய்யமுடியும்? இவ்வாறு மாசுபோக்கவும் இத்தொகை பயன்படல் உண்மை.

துடியாடல் வேல்முருகன் ஆடல் என்பது அடியார்க்கு நல்லார். துடியாடல் மங்கை எழுவர தாடல் என்பது யாப்பருங்கல விருத்தி. உறுப்புகளிலும் முன்னது ஐந்து. பின்னது ஆறு. இவ்வாறு ஆய்வுக் குரியவற்றை ஒப்பு நோக்கவும் உறுதி செய்யவும் உதவும் தொகை இது.

விரிவுமிக்கதாம் சுற்றப் பெயர்களை,

 "த ந நு எம் முதல் மகரம் இடையிட்டு

 ன ள ர வாம் ஈற்றன சுற்றப் பெயரே"

என மயிலைநாதர் மேற்கோள் காட்டுகிறார் (நன். 275) இதனைச் சங்கர நமச்சிவாயரும் காட்டுகிறார் (நன். 276).

தமிழில் வழங்கும் சுற்றப் பெயர்களையெல்லாம் இப்படித் திரட்டுப் பாகாக்கித் தரவும், எழிலுற நூற்பா ஓவியம் தீட்டிக் காட்டவும் இயலும் அருமை எளிதில் வாய்ப்பதா?

நூலாசிரியர் பெயரோ நூற்பெயரோ அறியவாராமல் கிடைத்த மாமணிப் புதையல் அல்லவோ இது! ஆடி நிழலில் அறியக் காட்டும் கோடுயர் மாமலைக் காட்சி அல்லவோ இது!

இந் நூற்பா நம்மை எங்கே ஈர்த்துச் செல்கின்றது?

"த ந நு எ எனும் அவைமுத லாகிய

 கிளைநுதற் பெயரும் பிரிப்பப் பிரியா"

என்னும் தொல்காப்பிய நூற்பாவைத் (293) தொட்டுத் தழுவி மேலே பற்றிப் படரச் செய்கின்றது அல்லவோ! தொல்லாசிரியன் ஒருவன் கொடையை நல்லாசிரியன் ஒருவன் மேற்கொண்டு மரபு காக்கும் மாண்பினை நமக்கு உணர்த்தவில்லையா?

தொல்காப்பிய மெய்ப்பாட்டியல் விளக்கு எது? சிலப்பதிகார அடியார்க்கு நல்லார் காட்டும் மேற்கோள்கள் அல்லவா!

அவிநயம் என்னும் பெருந்தலைப்பின்கீழ் வரும் 32 குறுந் தலைப்பு களும் அவற்றின் முகவாயும் புறநடையும், மெய்ப்பாடு என்னும் பெருந் தலைப்பின் கீழ் வரும் 15 நூற்பாக்களும் ஒருங்கு காண்பார் தொல் காப்பிய மெய்ப்பாட்டியலில் புத்தொளி காண இயலுமே!

ஆக இத் தொகை பொதுமக்கள் பயன்பாட்டு நூல் என்பதனி னும் புலமக்கள் போற்றிக்கொள்ள வேண்டிய கருவி நூல் என்பதே தகும்.

ஆயிரம் ஆயிரம் கதை நூல்களை வெளியிடுவாரும் ஐந்து கருவி நூல்களை வெளியிடல் அரிது. புகழ்மிக்க அறிஞர் பெருமக்களும் கதை நூல்களைத் தம் வெளியீடாக வெளியிட்டதும், கருவி நூல்களை வெளி யிடப் பதிப்பகங்களிடம் ஒப்படைத்ததும் நாடறி செய்தி. ஆயினும், **தமிழ்மண் பதிப்பகம்** கருவி நூல் வெளியீட்டையே தலைக்கடனாகக் கொண்டு தாழாமல் கடனாற்றுகின்றமை பாராட்டுதற்கும் போற்று தற்கும் உரியவையாம்.

சமையல் நூல் பெருவாரியாக விற்பனையாகும். ஏன்? சுவையாக- வகை வகையாக உண்ணும் நாட்டம் எவர்க்கும் பொது அல்லவா!

சமய நூல்களும் அச் சமயம் சார்ந்தோரால் விரும்பிக் கொள்ளப் பெறும்.

நம்பிக்கையூட்டும் கணிய வகை நூல்களும் அவ்வார்வலர் பெருக்கத்தால் - தன்னம்பிக்கையற்றோரே பெருகிப் பல்கிவரும் சூழலும் நாட்டு நடைமுறையும் இருப்பதால் - அந் நூல்களும் விலையாம்.

நூற்றில் ஒருவராய்த் தன்னம்பிக்கைத் துடிப்பில் இருப்பார்க்கு உதவும் முன்னேற்ற வழிகாட்டி நூல்களும் விரும்பித் தேடப் பெறும்.

ஆனால், ஆழமான ஆய்வுக் கருவி நூல்களைக் கற்பார் அரியர்; வெளியிடுவாரும் மிக அரியர்.

தவத்திரு மறைமலையடிகளார் வெளியிட்ட தமிழர் மதம் என்னும் நூல் 500 படிகளே முதற் பதிப்பில் அச்சிடப்பட்டன. அந் நூல்களுள் 25 ஆண்டுகள் அளவில் ஏறத்தாழ 250 நூல்களே விலை யாயின. ஆண்டுக்கு விற்பனை எத்தனை நூல்கள்?

அடிகளார் அடியில் வீழ்ந்து வணங்கி வாழ்த்துப் பெற்றவரும் அவர் நூலை வாங்கிப் பயன் கொள்ளவில்லை! அப் பயன் கொண்டிருந் தால், "அடிகளே தமிழ்நாடு; தமிழ்நாடே அடிகள்" என மண்ணும் முழங் கும் மரமும் முழங்கும் என்னும் திரு.வி.க.வின் தேனுரை மெய்யாகி யிருக்கும் மேலும் "அடிகளாரால் தமிழ்நாடு விழிப்புற்றது" என்னும் அவருரையும் உறுதிப்பட்டிருக்கும்.

இதனைச் சுட்டுவது ஏன்?

கருவி நூல் வெளியீட்டின் பொருளியல் கருத்தே இதனைச் சுட்டச் செய்வதாம்.

ஆனால், நூலக ஆணைக்குழு ஓராற்றான் கைகொடுக்கிறது. அறிஞர் பெருமக்களும் அதற்கெனக் காசு செலவிடவும் நூல் தொகுக்க வும் தலைப்பட்டுளர். கல்லூரி பல்கலைக்கழக நூலகங்களுக்கும் கருவி நூல் வேண்டும் நிலை உள்ளது. ஆய்வியல் பட்டம் பெறுவாருள் ஒரு சிலரேனும் தமிழ் வளம் நாடும் ஆய்வு மேற்கொள்வதால், அவர்களும் கருவி நூல் காதலர் ஆகின்றனர். இந் நிலை மேலும் மேலும் பெருகின் கருவி நூல் வெளியீட்டாலேயே ஒரு நல்ல பதிப்பகம் வாழ முடியும் என்பது விளக்கமாகும்.

இவ்வகையில் தலைப்பட்டுத் தளராமல் நடையிடும் தமிழ்ப் பற்றுடையர் இளவழகனார் தொண்டு வாழ்க என வாழ்த்துதல், விற்பனைக்கு உதவுதல் என்பவை தமிழ்ப் பற்றாளர் கடப்பாடாம். வழக்கம் போல் விரும்பியேற்றுக் கூர்த்த பார்வையால் மெய்ப்பினைத் திருத்தி உதவிய தோன்றல் புலமைச் செல்வர் திரு. தமிழகனார்க்கும் தவச்சாலை அறங்காவலர் முனைவர் ப. கங்கையார்க்கும் நெஞ்சார்ந்த நன்றியன்.

 நலமே மல்குக.

திருவளர்குடி (அல்லூர்) இரா. இளங்குமரன்

திருச்சிமாவட்டம் 620101 திருவள்ளுவர் தவச்சாலை

பேசி: 0431 - 2685 328

 குறுக்க விளக்கம்

 அடியார்க். அடியார்க்கு நல்லார்

 அரசஞ். அரசஞ் சண்முகனார்

 அரும். அரும்பதவுரையாசிரியர்

 இ.வி. இலக்கண விளக்கம்

 இளம். இளம்பூரணம்

 களவியல். இறையனார் களவியல்

 சங்கர. சங்கர நமச்சிவாயர்

 சிலப். சிலப்பதிகாரம்

 செய். செய்யுளியல்

 சேனா. சேனாவரையம்

 சொல். சொல்லதிகாரம்

 திருக்கோ. திருக்கோவையார்

 தொல். தொல்காப்பியம்

 நச். நச்சினார்க்கினியம்

 நம்பி. நம்பியகப் பொருள்

 நவநீதப். நவநீதப் பாட்டியல்

 நன். நன்னூல்

 நேமி. நேமிநாதம்

 பாயிர. பாயிர விருத்தி

 புறத். புறத்திணையியல்

 பேரா. பேராசிரியம்

 பொருள். பொருளதிகாரம்

 மயிலை. மயிலைநாதர்

 யா.கா. யாப்பருங்கலக்காரிகை

 யா.வி. யாப்பருங்கல விருத்தி

 வீரசோ. வீரசோழியம்

\* முழு நூற்பெயர் சுட்டியவை இவண் இடம் பெற்றில.

பதிப்புரை

உலக வரலாற்றுக் களஞ்சியங்களில் ஒன்று, தொல்காப்பியக் களஞ்சியமாகும். தமிழ்மொழி உலகுக்களித்த அறிவுக் கொடைகள் பல. அவற்றுள் ஓங்கி நிற்பவை தொல்காப்பியமும், வள்ளுவமும், சிலம்பு உள்ளிட்ட பல சங்க நூல்களுமாம். உலகின் தொன்மைமிக்க மொழி தமிழ். இலக்கிய வளமும், இலக்கியச் செறிவும் மிக்க நம் தாய்மொழி என்றும் இளமை குன்றா வளமிக்க மொழி. தமிழ் இலக்கணச் செம்மல் பெருந்தமிழ் அறிஞர் இரா. இளங்குமரனார் அவர்கள் `இலக்கண **மேற்கோள் விளக்கம் - இலக்கண அடிமணை'** எனும் பெயரில் இந் நூலினை ஆக்கித் தந்துள்ளார். மொழிக்கு வளம் சேர்க்கும்வண்ணம் தமிழ் உலகிற்குப் புதிய வரவாகப் படைத்தளித்துள்ளார்.

இந் நூலாசிரியர் இயற்கையிலேயே நூல் வேட்கையும், ஆய்வு வேட்கையும் மிக்கவர். ஆழமான செய்திகளை நெஞ்சில் ஆழப்பதிக்கும் ஆற்றலாளர். இவர் எழுத்தும், பேச்சும், ஆய்வும், ஒப்புநோக்கும் திறனும் தமிழின் பரப்பை விரிவு செய்வன. தமிழர்தம் பெருமையை உலகறியச் செய்வன. அறிவாண்மைமிக்க இவர் தமிழிலக்கிய, இலக்கணச் செறிவும், படைப்பிலக்கிய ஆற்றலும் உடையவர். இவருடைய பொழிவுகள் தமிழுக்கு ஒளியூட்டுவன. கேட்பார்ப் பிணிக்கும் தகையன. காவிரியின் கரைதனில் தமிழ்மொழிக்குத் **தமிழ் மாளிகை** எழுப்பி அருந்தமிழ் நூல்களைக் கண் போல் காப்பவர். உண்மையையும், நடுவுநிலையையும் கண்டுகாட்டும் இவரின் பேராற்றல் மதிக்கத்தக்கது. வாழும் அறிஞர்களுக்கெல்லாம் அறிஞராய் வாழ்பவர்.

ஆரவாரம் மிகுந்த இன்றைய சூழலில் படாடோபமின்றியும், விளம்பரப் போலிமையின்றியும் அமைதியாக இருந்துகொண்டு தமிழ் மொழியின் ஆழத்தை அகழ்ந்து காட்டும் அறிஞர். பாவாணரின் வேர்ச் சொல்லாய்வில் அவர் தடம்பற்றி வருங்காலத் தமிழுலகிற்குப் புதிய முத்திரை பதித்தவர்; பதித்து வருபவர். அறிவுச் செறிவும், தெளிவும், எளிமையும் மிக்க நிறைதமிழ் அறிஞர். இப் பெருந்தகை 75 அகவையைக் கடந்தும் 25 வயது இளைஞரைப் போல் தமிழகம் முழுவதும் சுற்றிச்சுற்றிச் சுழன்று தமிழ்ப் பணியைத் தம் தலையாய பணியாய் மேற்கொண்டு எம் போன்றாரை வியக்கவைக்கும் இவர் நூலை வெளியிடுவதில் பெருமை கொள்கிறேன்.

**இலக்கண மேற்கோள் விளக்கம் - இலக்கண அடிமணை** என்னும் இந் நூலை தொகுத்தும், பகுத்தும், வகுத்தும், வரிசைப்படுத்தியும் இன்று நம் கைகளில் தவழவிட்டுள்ளார். பல்கலைக் கழகங்களோ, அறிஞர் குழுமமோ செய்யத்தகும் இவ் வரிய அறிவுப் பணியைத் தன்னந்தனியாக இருந்து தொகுத்து வழங்கியுள்ளமை வணங்கத்தக்கது. இலக்கணப் புலமை தேடும் தமிழ் அறிஞர்களுக்கும், ஏனையோர்க்கும் பயன்படும் இந் நூலை வெளியிட்டுள்ளோம். தமிழ் உலகம் பயன்கொள்ள வேண்டுகிறோம்.

நன்றி

**கோ. இளவழகன்,**

பதிப்பாளர்